SKRIFTLIG FORESPØRGSEL E-0545/03

af Konstantinos Hatzidakis (PPE-DE) til Kommissionen

(26. februar 2003)

Om: Kompensation i forbindelse med brandødelæggelserne på Pilion i 2000

Ved den store brand på Pilion i Grækenland i juli 2000 brændte oliventræer i områderne Xinovrisi, Argalasti og Siki i kommunerne Argalasti og Afeti, hvorved hundredvis af indbyggere fik ødelagt deres formue og i mange tilfælde deres eneste indtægtskilde. Den græske regering annoncerede oprindeligt, at der ville blive udbetalt en kompensation i størrelsesordenen 16 000 GRD pr. oliventræ. Ofrene for branden modtog i første omgang et forskud på 5 000 pr. GRD oliventræ. Det kompetente ministerium har siden da erklæret, at det afventer Kommissionens godkendelse med henblik på udbetaling af det resterende beløb.

Hvornår blev anmeldelsen af skaderne indgivet til Kommissionen?

Har den græske regering anmodet om Kommissionens godkendelse med henblik på, at skaderne dækkes af nationale midler (ELGA), eller har den anmodet om EF-finansiering gennem midler fra fællesskabstøtterammens operationelle program for udvikling af landbruget?

Hvor langt er man nået med undersøgelsen af sagen?

Hvis den pågældende anmodning fra den græske regering endnu ikke er blevet imødekommet, hvad er da årsagen til denne forsinkelse?

Svar afgivet på Kommissionens vegne af Franz Fischler

(26. marts 2003)

Kommissionen blev underrettet om godtgørelsesordningen for græske landbrugere, der har lidt tab på grund af de brande, som hærgede Grækenland i 2000, med skrivelse af 7. december 2000, registreret den 11. december 2000.

I henhold til det græske udkast til interministeriel beslutning, som er retsgrundlaget for godtgørelsesordningen, er budgettet 25 mia. GRD (73 367 572 EUR), som skal finansieres på følgende måde:

- 17 mia. GRD (49 889 949) i form af midler fra landbrugsministeriets offentlige investeringsprogram (SAE 082/3), som kan medfinansieres i henhold til de oplysninger, som Kommissionen har indhentet i forbindelse med undersøgelsen af andre godtgørelsessager.

- 8 mia. GRD (23 477 623 EUR) fra landbrugsministeriets almindelige budget, dvs. i form af statsstøtte.

Kommissionen skal altså udtale sig om, hvorvidt det kan accepteres, at disse to finansieringskilder anvendes, eller sagt med andre ord at den skal gennemgå sagen i lyset af to lovgivninger.

Der er for nylig sendt en anmodning om supplerende oplysninger til de græske myndigheder. Kommissionen afventer svaret herfra, før den udarbejder et udkast til beslutning.

Flere forhold forklarer den tid, der er medgået til undersøgelsen af godtgørelsesordningen:

- I medfør af artikel 4, stk. 5, i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(1) har Kommissionen en frist på to måneder, som løber fra dagen efter modtagelsen af en fuldstændig anmeldelse, til at vedtage en beslutning om statsstøtte.

- Da de græske myndigheder anmeldte godtgørelsesordningen til Kommissionen, gjorde de opmærksom på, at de ikke havde til hensigt at afvente Kommissionens beslutning om godkendelse, inden de ville udbetale forskud. Disse forskud, hvis udbetaling er påbegyndt uden Kommissionens godkendelse, udgør en ulovlig støtte i henhold til ovennævnte forordning (EF) nr. 659/1999. I henhold til samme forordnings artikel 13, stk. 2, er Kommissionen imidlertid ikke bundet af den i ovenstående pkt. 1 anførte frist på to måneder til at undersøge tilfælde af ulovlig støtte. Som angivet i ovenstående pkt. 3 skal Kommissionen under alle omstændigheder afvente de græske myndigheders svar, før den kan udarbejde et udkast til beslutning.

- Hvis de græske myndigheder påregner at finansiere godtgørelsen til de græske landbrugere med medfinansierede midler, skal de fremlægge en revideret udgave af deres nationale operationelle program for udvikling af landdistrikter for 2000-2006, der er oprettet under den tredje fællesskabsstøtteramme for Grækenland, hvor de har tilpasset de finansielle opstillinger i nævnte program under hensyntagen til de overførsler af midler, der er sket mellem interventionsområder. I tilpasningen af disse opstillinger skal der dels tages hensyn til anvendelsen af de medfinansierede midler inden for ovennævnte rammer, dels til alle andre overførsler af midler, som er sket under andre af de græske myndigheders godtgørelsesordninger. Kommissionen har ikke på nuværende tidspunkt modtaget en ændret udgave af programmet og heller ikke de reviderede finansielle oversigter. Den kan imidlertid først udtale sig om anvendelsen af midler, der er medfinansieret inden for rammerne af godtgørelsesordningen, når den har modtaget disse dokumenter.

(1) EFT L 93 af 27.3.1999, s. 1.